Xabi Alonso este antrenorul care uimește întreaga Europă cu Bayer Leverkusen, performnața clubului german, care a câștigat primul campionat în 119 ani de existență, devenind legendară.
Există însă și un alt antrenor, tot din noul val, care face furori în Europa, dar mai ales în Italia: Thiago Motta. Brazilianul cu cetățenie italiană are un sezon excelent la Bologna și, cu două meciuri înainte de finalul Serie A, a obținut o calificare istorică în Liga Campionilor.
Bologna este pe locul trei în Serie A, la egalitate de puncte cu Juventus, și are în acest sezon 18 victorii, 13 egaluri și doar 5 înfrângeri. Iar această clasare se datorează în bună parte antrenorului Thiago Motta.
În 2020, Motta, alături de Andrea Pirlo și Luca Toni, și-a luat licența de antrenor UEFA PRO, la Coverciano. Acolo, în timp ce își petrecea zilele studiind, a fost uimit de cee ace se întâmpla la Leeds United, unde antrenor era argentinianul Marcelo Bielsa. „Am fost uimit de încrederea tehnică colectivă. Fiecare jucător este un protagonist util din punct de vedere tactic pentru dezvoltarea jocului, fiecare dintre ei își cunoștea rolul sută la sută”, a explicat antrenorul de 41 de ani.
„Ideea mea de joc este ofensivă. O echipă scurtă, care controlează jocul, cu un pressing ridicat și multă mobilitate cu și fără minge. Vreau ca jucătorul care are mingea să aibă mereu trei sau patru soluții și doi coechipieri în apropiere pentru a-l ajuta. Dificultatea în fotbal este să faci lucrurile simple, dar se bazează pe control, pase și demarcare. Nu-mi plac cifrele legate de zonele din teren, pentru că sunt înșelătoare. Poți fi super ofensiv cu 5-3-2 și defensiv cu 4-3-3. Depinde de calitatea jucătorilor tăi”, a declarat Motta într-un interviu acordat Gazzetta dello Sport.
O altă echipă care l-a marcat pe Thiago Motta a fost Germania campioană la Brazilia 2014, cu Joachim Löw ca antrenor. „Toți jucătorii gândeau în termeni de atac, în timp ce se apărau”, a fost impresia lui.
Motta a avut o carieră prolifică de fotbalist. În tinerețe, a plecat de la San Paolo la Barcelona, unde a debutat în 1999. A mai evoluat la Atletico Madrid, Genoa, Inter Milano și Paris Saint-Germain. Și la echipa franceză și-a început cariera ca antrenor al reprezentativei Under-19, în 2019. A avut apoi prima experiență la Genoa, a continuat la Spezia până când a ajuns la Bologna, în septembrie 2022.
„Ancelotti a fost cel mai bun antrenor pe care l-am avut. Cunoștințe impresionante de fotbal, un management perfect al vestiarului, al pregătirii meciurilor, al psihologiei și al relațiilor umane. Carlo este unic, câștigă respectul tuturor cu normalitatea sa”, a spus Motta.
Cum joacă însă Bologna lui Tiago Motta și cum a devenit revelația din Serie A? Bolognezii joacă într-o formație 4-2-3-1, cu un atacant central care are un potențial enorm, Joshua Zirkzee. Olandezul în vârstă de 22 de ani are un fizic impunător și mai devreme sau mai târziu va ajunge la o echipă mare, cred specialiștii. Atacantul a jucat la tineret la Bayern Munchen, iar în 2022 a ajuns în Italia, după o scurtă perioadă la Anderlecht. La Bologna a dat 11 goluri în 34 de meciuri, fiind golgheterul echipei.
Bologna lui Motta este o echipă bazată pe posesie, iar ceea ce are cel mai mare impact este mobilitatea jucătorilor. De asemenea, face ceva neobișnuit: fundașii centrali pot merge în poziții de atac atunci când ies din adâncime. O altă caracteristică este că echipa caută să preseze pe flancuri și în jumătatea adversă.
La fel ca majoritatea antrenorilor din noua generație, Tiago Motta se gândește la portar ca la un alt jucător. De aceea, a fost surprins vorbind despre un sistem tactic 2-7-2, unic în fotbal. „Pentru mine atacantul este primul apărător, iar portarul primul atacant, el este cel care începe jocul, cu piciorul, iar atacanții sunt primii care trebuie să pună presiune pentru a recâștiga mingea”, a spus Motta.
Performanțele Bolognei, care au uimit întreaga Italie, au atras atenția echipelor maria supra sa. Barcelona și Liverpool l-au contactat pe Motta, dar brazilianul a promis că dacă va califica echipa în Liga Campionilor după 63 de ani, va rămâne în Italia.
Echipa Bolognei este una fără mari vedete, dar cu mulți fotbaliști străini. Portar este polonezul Skorupski și printre titulari se numără Posh (Austria), Beukema (Franța), Kristiansen (Danemarca), Lucumi (Columbia), Freuler (Elveția), Fergusson (Scoția), Aerbisher (Elveția) sau Orsolini (Italia). În lot se regăsește și un viitor adversary al României, atacantul belgian Saelemaekers, fost la AC Milan.